Meerlinge was standaard op dié plaas | Landbou
So het die voorblad van 29 Oktober 1968 gelyk.
Watter boer sal nie juig as eenlinge as 't ware die uitsondering in sy plaas is nie? In die Landbouweekblad van 29 Oktober 1968 verskyn 'n artikel oor mnr. A.B. van der Merwe se Duitse Merino-meerlinge.
Duitse Merino's speel 'n besonderse rol in die onderneming van mnr. A.B. van der Merwe, besproeiingsboer van die plaas Mathabo, Modderrivier. Van der Merwe het hom ten doel gestel om van elke ooi meer as een lam op 'n keer te kry. Hy het tot 'n groot mate reeds daarin geslaag, want van sy honderd ooie kry hy 150 lammers.
Toe Landbouweekblad Mathabo destyds besoek het, was daar reeds 36 ooie wat gelam het — en hulle het presies 72 lammers gehad: vyf drielinge, 26 tweelinge en vyf eenlinge. Verlede jaar het 42 van hierdie ooie 80 lammers voortgebring.
In die eerste plek verkry 'n mens so 'n hoë getal meerlinge grootliks deur daarvoor te keur, maar daar is 'n ander faktor wat Van der Merwe in gedagte hou. Dit is dat 'n ooi net in goeie voedingstoestande sal ram vat as haar lam nog suip.
Van der Merwe is baie voedingsbewus. As besproeiingsboer het hy lusern. Dit is ook daar waar die Duitse Merino's 'n groot rol speel. Hulle word as oprapers gebruik om lusern wat op die land agtergebly het, op te ruim en te benut.
Op Mathabo lam die ooie drie keer elke twee jaar: in Maart en November, en die volgende jaar net een keer, naamlik in Julie.